**PAKEISTAS BRANDOS EGZAMINŲ IR PRIĖMIMO Į AUKŠTĄSIAS MOKYKLAS GRAFIKAS**

 Lietuvos Respublikos švietimo, mokslo ir sporto ministerijos Komunikacijos skyrius 2020 m. balandžio 10 d. paskelbė informaciją dėl 2020 metų brandos egzaminų grafiko pakeitimo, kuris patvirtintas švietimo, mokslo ir sporto ministro 2020-04-10 įsakymu Nr. V-555. Informacijoje patikslinta, kad pagrindinė brandos egzaminų sesija vyks birželio 22 d. – liepos 21 d. Pagrindinės brandos egzaminų sesijos, vyksiančios birželio 22 d. – liepos 21 d., rezultatai bus skelbiami iki rugpjūčio 5 d. Brandos atestatus mokyklos galės išduoti nuo rugpjūčio 7 d.

Lietuvių kalbos ir literatūros valstybinis ir mokyklinis brandos egzaminai vyks birželio 29 d., anglų kalbos – liepos 1 d., matematikos – liepos 3 d. Užsienio kalbos egzaminų kalbėjimo dalis vyks birželio 22 – 25 d. Pakartotinė egzaminų sesija bus vykdoma nuo liepos 22 d. iki rugpjūčio 4 d. Apeliacijų ir pakartotinės sesijos rezultatų skelbimo terminas – rugpjūčio 17 d.

Visas egzaminų grafikas skelbiamas LR švietimo, mokslo ir sporto ministerijos ir Trakų rajono savivaldybės interneto svetainėse.

Informacijoje pažymėta, kad „pirmasis priėmimo etapas į aukštąsias mokyklas truks iki rugpjūčio 18 d., papildomas priėmimas – iki rugsėjo 4 d. Bendrojo priėmimo į aukštąsias mokyklas prašymų registravimas vyks nuo birželio 1 d. iki rugpjūčio 18 d. Bendrasis priėmimas bus vykdomas dviem etapais.  Pagrindinio etapo metu kvietimai studijuoti bus paskelbti rugpjūčio 25 d., studijų sutartys pasirašomos rugpjūčio 26 – 28 d. Papildomas priėmimas prasidės nuo rugpjūčio 31 d. ir baigsis rugsėjo 11 d.“.

Trakų rajono savivaldybės administracijos Švietimo skyriaus informacija